I Gusti Ketut Jelantik

I Gusti Ketut Jelantik (pupus taun 1849) nyaéta saurang Pahlawan Nasional Indonésia anu asalna ti Karangasem, Bali. Manéhna téh saurang patih ti Karajaan Buleleng. Manéhna miboga peran penting dina Perang Bali I, Perang Jagaraga, jeung Perang Bali III anu lumangsung di Bali dina taun 1849. Manéhna gugur nalika peperangan lekasan dina taun 1849.

 Biografi 
I Gusti Ketut Jelantik lahir di Tukadmungga, [Buleleng]], taun 1800. Manéhna asalna ti kulawarga bangsawan Karangasem. Dina taun 1828, manéhna diangkat jadi Patih Agung Karajaan Buleleng ku Raja Buleleng. Salaku patih, manéhna dipikawanoh minangka saurang anu teges jeung wani nolak sagala rupa tekanan ti pihak Walanda.

 Perjuangan ngalawan Walanda 
Perlawanan I Gusti Ketut Jelantik dimimitian nalika pamaréntah kolonial Walanda hayang ngahapuskeun hak Tawan Karang. Tawan karang nyaéta hak raja-raja di Bali pikeun ngawasa jeung nyokot kapal-kapal anu kandas di cai wilayah maréhna, kaasup sakabéh eusina.

Walanda nungtut sangkan Karajaan Buleleng ngaku kedaulatan maréhna, tapi Ketut Jelantik nolak pisan. Manéhna kungsi ngucapkeun kalimah anu kawéntar: "Salami kuring hirup, kuring moal ngaku kana kakawasaan Walanda di nagara ieu."

 Strategi jeung Taktik Perang 
Dina nyanghareupan pasukan Walanda, I Gusti Ketut Jelantik ngagunakeun siasat pertahanan anu kacida kuatna, salah sahijina nyaéta sistem Bénténg Supit Urang (atawa gelar Makara Wyuha). Strategi ieu ngandelkeun tanaga rahayat pikeun ngawangun gundukan taneuh anu jangkung sarta lombang-lombang pertahanan anu jero di sabudeureun Bénténg Jagaraga. Salian ti éta, manéhna ogé ngagerakkeun konsép perlawanan Puputan, nyaéta tékad perang nepi ka titik getih pamungkas demi ngajaga kahormatan nagara.

Aya tilu peperangan badag anu dipingpin ku manéhna:
 Perang Bali I (1846): Walanda nyerang Buleleng tapi Jelantik terus ngayakeun perlawanan sanajan puseur dayeuh dikawasa.
 Perang Jagaraga (1848): Puseur pertahanan dipindahkeun ka [[Bénténg Jagaraga][. Dina perang ieu, pasukan Bali hasil maéhan kurang leuwih 200 prajurit Walanda sarta maksa maréhna mundur.
 Perang Bali III (1849): Walanda datang deui mawa pasukan anu leuwih loba. Bénténg Jagaraga antukna ragrag sanggeus dikepung ku Walanda.

 Pupusna 
Saatos Bénténg Jagaraga ragrag, I Gusti Ketut Jelantik mundur ka arah Gunung Batur, Kintamani. Manéhna gugur dina pertempuran di Perbukitan Bale Pundak nalika ditémbak ku pasukan Walanda anu dibantuan ku pasukan ti Lombok dina taun 1849.

 Pangajén 
Dumasar kana jasa-jasana dina ngabela lemah cai, I Gusti Ketut Jelantik ditetepkeun minangka Pahlawan Nasional Indonésia dumasar kana SK Présidén RI No. 077/TK/Tahun 1993 dina tanggal 14 Séptémber 1993.Surat Kaputusan Présidén RI No. 077/TK/Tahun 1993 ngeunaan Pangajén Gelar Pahlawan Nasional.

 Réferénsi 

Kategori:Pahlawan nasional Indonésia
Kategori:Tokoh Bali
Kategori:Sajarah Bali